****

**AKREDITĀCIJAS EKSPERTU KOMISIJAS ZIŅOJUMS**

**PAR**

**LUBĀNAS PIRMSSKOLAS IZGLĪTĪBAS IESTĀDES ,,RŪĶĪŠI”**

**VADĪTĀJAS INAS GUTĀNES**

**PROFESIONĀLĀS DARBĪBAS VĒRTĒŠANAS REZULTĀTIEM**

**Marts, 2025**

**VISPĀRĪGAS ZIŅAS PAR IZGLĪTĪBAS IESTĀDI, VĒRTĒŠANAS NORISES LAIKU UN EKSPERTU KOMISIJAS SASTĀVU**

|  |  |  |
| --- | --- | --- |
| Izglītības iestādes nosaukums | **Lubānas pirmsskolas izglītības iestāde ,,Rūķīši”** | |
| Izglītības iestādes juridiskā adrese | Brīvības iela 17, Lubāna, Madonas novads, LV–4830 | |
| Izglītības iestādes tālruņa numurs | +371 25620289 | |
| Izglītības iestādes elektroniskā pasta adrese | lubanasrukisi@madona.edu.lv | |
| Izglītības iestādes vadītājs un amatā stāšanās laiks | **Ina Gutāne**  01.11.2022. | |
| Izglītības iestādes dibinātājs | Madonas novada pašvaldība | |
| Īstenotās izglītības programmas | 3 pirmsskolas izglītības programmas | |
| Izglītojamo skaits izglītības iestādē | 71 | |
| Pedagogu skaits izglītības iestādē | 13 | |
| Atbalsta personāls (tarificētā darba slodze) izglītības iestādē | skolotājs logopēds (0,49),  speciālais pedagogs (0,5) | |
| Akreditācijas norises laiks izglītības iestādē | No 2025.gada 27.janvāra līdz 2025.gada 31.janvārim | |
| Akreditācijas ekspertu komisija | vadītāja | Izglītības kvalitātes valsts dienesta  Kvalitātes vērtēšanas departamenta vecākā eksperte **Ilona Eiduka** |
| eksperte | Daugavpils Ķīmijas apkaimes pirmsskolas izglītības iestādes vadītāja **Arvita Jukša** |

**I. VISPĀRĪGA INFORMĀCIJA PAR IZGLĪTĪBAS IESTĀDES DARBĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS VĒRTĒŠANU**

* 1. Izglītības iestādes darbības kvalitātes vērtēšanā izmanto vienotu procedūru, kuru nosaka Izglītības likuma 4.1 pants, Ministru kabineta 2024.gada 4.jūnija noteikumi Nr.325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” https://likumi.lv/ta/id/352674-visparejas-izglitibas-un-profesionalas-izglitibas-iestazu-akreditacijas-un-to-vaditaju-profesionalas-darbibas-novertesanas-kartiba.
  2. Atbilstoši Izglītības likumā noteiktajam izglītības kvalitāte ir **izglītības process, saturs, vide** un **pārvaldība**, kas ikvienam nodrošina iekļaujošu izglītību un iespēju sasniegt augstvērtīgus rezultātus atbilstoši sabiedrības izvirzītajiem un valsts noteiktajiem mērķiem.
  3. Izglītības iestādes vadītāja profesionālās darbības vērtēšana, izvērtējot 4.kategoriju jeb izglītības iestādes pārvaldības kvalitāti, ir daļa no izglītības iestādes darbības kvalitātes vērtēšanas.

1.4. Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos (nepietiekami, jāpilnveido, labi, ļoti labi, izcili) katrā elementā:

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeņa raksturojums** |
| **Nepietiekami** | Norāda, ka izglītības iestādes pārvaldībā ir konstatēti normatīvo aktu pārkāpumi vai atkārtota neefektīva darbība. |
| **Jāpilnveido** | Norāda, ka izglītības iestādes vadītāja profesionālā darbība atbilst minimālajām prasībām – tiek ievērota normatīvo aktu minimālo prasību izpilde. |
| **Labi** | Norāda, ka ir uzsākta pārmaiņu ieviešana un tās tiek ieviestas. |
| **Ļoti labi** | Norāda, ka izglītības iestādes vadības darbs pārsniedz optimāli sasniedzamo kvalitātes līmeni, nepieciešamās pārmaiņas ir ieviestas – tā ir izglītības iestādes vadītāja darbības stiprā puse. |
| **Izcili** | Norāda, ka izglītības iestādes vadības darbībā ir radītas izglītības inovācijas, kuras nepieciešams padziļināti pētīt un popularizēt valsts un starptautiskā līmenī. |

**II. IZGLĪTĪBAS IESTĀDES DARBĪBAS PAMATRĀDĪTĀJI**

**2.1. Izglītības iestādes misija, vīzija, kvalitātes mērķi:**

* + 1. Misija – emocionāli droša, atbalstoša un iekļaujoša pirmsskolas izglītības iestāde, kurā līdzdarbojoties izglītojamo vecākiem ar iestādes personālu, izglītojamais apgūst jaunas zināšanas, prasmes un iemaņas.
    2. Vīzija – Lubānas pirmsskolas izglītības iestāde ,,Rūķīši” ir humāna vieta, kur katrs izglītojamais ir priecīgs, laimīgs un zinātkārs. Mēs atbalstām izglītojamo, lai viņš kļūtu par aktīvu, radošu un patstāvīgu personību, kas ar prieku apgūst jaunas zināšanas un prasmes, un prot tās pielietot dzīvē.
    3. Vērtības – savaldība un iekļaušana; sadarbība.
    4. Izglītības iestādes 2024./2025.mācību gada darba prioritātes un sasniedzamie rezultāti:

1. mērķtiecīgi īstenots izglītojamo zināšanu un prasmju vērtēšanas process;
2. pedagogu un vecāku sadarbība sekmējot izglītojamo pilsonisko līdzdalību, attīstot piederības sajūtu vietējai kopienai, valstij;
3. atbalsta sistēma bērna pozitīvas mācīšanās pieredzi un izaugsmei.
   1. **Izglītības iestādes vadītāja profesionālo darbību raksturo šādi rādītāji:**
      1. mācību gada laikā ir veikta 80% pedagogu vadīto rotaļnodarbību vērošana;
      2. 100% pedagogu ir normatīvajos aktos noteiktā nepieciešamā izglītība un profesionālā kvalifikācija;
      3. 100% pedagogu veic tiesību aktos noteikto nepieciešamo profesionālās kompetences pilnveidi;
      4. izglītības iestāde 1 reizi gadā iegūst datus un informāciju par tās mikroklimatu, fizisko un emocionālo vidi (aptaujā piedalījās 40% vecāku), nav datu par pedagogu/personāla labbūtību;
      5. 96% aptaujāto vecāku izglītības iestādes mikroklimatu, fizisko un emocionālo vidi vērtē kā drošu;
      6. 90% pedagogi ir apmierināti ar pieejamajiem un nodrošinātajiem resursiem.

**2.3. Izglītības iestādes vadītāja profesionālo darbību raksturo šādi izglītības kvalitātes risku rādītāji:**

|  |  |  |  |
| --- | --- | --- | --- |
| **Nr.p.k.** | **Izglītības kvalitātes riski** | **Ir/Nav** | **Piezīmes** |
| 2.3.1. | VIIS ievadītā informācija par izglītojamiem, kuri bez attaisnojoša iemesla ilgstoši neapmeklē izglītības iestādi (20 un vairāk mācību stundas / nodarbības semestrī) | nav |  |
| 2.3.2. | Izglītības iestādē nav pieejami atbalsta personāla pakalpojumi (iepriekšējā un/vai aktuālajā mācību gadā) | nav |  |
| 2.3.3. | Izglītības iestādē ilgstošas pedagogu vakances (vairāk kā 1 mēnesi iepriekšējā un/vai aktuālajā mācību gadā) | ir | Pirmsskolas izglītības mūzikas skolotājs (0,1) |

**2.4. Iepriekšējā vērtēšanā sniegto rekomendāciju/uzdevumu izpilde**

Izglītības iestādes vadītāja tiek vērtēta pirmo reizi.

**III. IZGLĪTĪBAS IESTĀDES VADĪTĀJA PROFESIONĀLĀS DARBĪBAS NOVĒRTĒJUMA KOPSAVILKUMS**

|  |  |  |  |  |  |
| --- | --- | --- | --- | --- | --- |
| Kategorija un elementi: | Kvalitātes vērtējuma līmenis | | | | |
|  | Nepietiekami | Jāpilnveido | Labi | Ļoti labi | Izcili |
| 4. Laba pārvaldība: |  |  |  |  |  |
| 4.1. Administratīvā efektivitāte |  |  |  | X |  |
| 4.2. Vadības profesionālā darbība |  |  |  | X |  |
| 4.3. Atbalsts un sadarbība |  |  |  | X |  |
| Kopsavilkumā |  |  |  | 3 |  |

**IV. PROFESIONĀLĀS DARBĪBAS VĒRTĒŠANAS REZULTĀTI**

**4. KATEGORIJA ,,LABA PĀRVALDĪBA”**

**4.1. Elements “Administratīvā efektivitāte”**

Izglītības iestādes vadītāja vada un īsteno iestādes attīstības plānošanu (attīstības plāns 2023./2024. – 2025./2026.mācību gadam), ņemot vērā nacionāla, reģionāla un novada mēroga attīstības plānošanas dokumentus. Iestāde ir definējusi attīstības prioritātes trīs mācību gadiem darbības jomās: atbilstība mērķiem, kvalitatīvas mācības, iekļaujoša vide, laba pārvaldība, kā arī audzināšanas darba virzienus šim periodam. Atbilstoši katram kritērijam ir izvirzītas prioritātes katram mācību gadam, noteikti plānotie sasniedzamie rezultāti (kvalitatīvi un kvantitatīvi), ieviešanas gaita, veicamās darbības un dati, kas par to liecina. 2024./2025.mācību gadam tās ir 12 prioritātes. Akreditācijas ekspertu komisija norāda uz apjomīgi izvirzīto prioritāšu skaitu, ko izglītības iestādei ir ieteicams pārskatīt, lai iestādes stratēģiskā attīstība būtu pārdomāta un efektīva.

Tiek īstenotas ikgadējās darbības un ikdienas darba plānošana, ir izstrādāts mācību gada darba plāns, ietverot pedagoģiskā un saimnieciskā darba plānu katram ceturksnim, paredzot plānotos pasākumus, atbildīgos un paredzamos rezultātus. Tomēr balstoties uz ārējo normatīvo aktu prasībām ir ieteicams iestādes darba plānu veidot tajā norādot izglītības iestādes sasniedzamos mērķus, uzdevumus, ikgadējās prioritātes un plānotos sasniedzamos rezultātus vienam gadam.

Izglītības iestāde veic pašvērtēšanu. Sarunas un intervijas dažādās mērķgrupās norāda, ka visām iesaistītajām pusēm ir izpratne par iestādes pašvērtēšanas un attīstības plānošanas procesiem, piemēram, pedagogiem veicot sava darba pašvērtējumu un informācijas kopumu izmantojot tālāk, tomēr šo procesu īstenošanā ir iespējams deleģēt pienākumus un atbildību pedagoģiskajam personālam, piemēram, darba grupas izveide u.c., tādejādi veicinot iesaistīto aktīvu darbību un līdzatbildību par izglītības iestādē notiekošajiem procesiem.

Izglītības iestādes vadītājai ir zināšanas pedagoģijā, iestādes finanšu un materiāltehnisko resursu pārvaldībā. Lai nodrošinātu kvalitatīvu izglītības procesu, pārraudzība tiek veikta profesionāli un atbildīgi. Izglītības iestādes pārvaldību raksturo arī visu iesaistīto vienota izpratne par katra individuāli un visiem kopīgi sasniedzamajiem rezultātiem. Vadītājai ir izpratne par izglītības attīstības, izglītības kvalitātes, politikas mērķiem un sasniedzamajiem rezultātiem. Izglītības iestādes vadības komanda nodrošina optimālu darbības efektivitāti, atbalsta sniegšanu ikvienam izglītības procesā iesaistītajam.

Iestādes vadītāja sekmē kvalitatīvu pārmaiņu ieviešanu iestādes darbībā, nodrošina efektīvu vadības komandas darbu, atbalsta pedagogu mācību iniciatīvas, aktīvi meklē un īsteno aktivitātes, lai uzlabotu iestādes piedāvājumu, veicinātu vecāku iesaisti un apmierinātību ar sniegtā pakalpojuma kvalitāti, attīstītu iestādi kā aktīvu un uz sadarbību vērstu izglītības iestādi. Īstenoto mācību procesu raksturo labvēlīga sociāli emocionālā gaisotne, latviska vide, daudzveidīgas aktivitātes, mērķtiecīgi pasākumi izglītojamo pašvadītu un sadarbības prasmju attīstīšanai, pilsoniskās aktivitātes vietējā kopienā veicināšanai. Iestādes vadītāja ieklausās darbinieku un vecāku viedokļos, neizvairās no ieteikumiem, mēģina skaidrot neapmierinātības cēloņus, veicina atklātu komunikāciju, kopīgu problēmu risināšanu, ideju apmaiņu, sadarbību, organizē aptaujas un analizē to rezultātus.

*Ir ieteicams deleģēt pienākumus un atbildību izglītības iestādes pedagoģiskajam personālam, tādējādi veidojot līdzatbildību par izglītības iestādē notiekošajiem procesiem.*

*Balstoties uz ārējo normatīvo aktu prasībām ir ieteicams iestādes darba plānu veidot tajā norādot izglītības iestādes mērķus, uzdevumus, ikgadējās prioritātes un plānotos sasniedzamos rezultātus vienam gadam.*

**Kvalitātes vērtējuma līmenis ,,ļoti labi”.**

**4.2. Elements “Vadības profesionālā darbība”**

Izglītības iestādes vadītājai ir pietiekamas zināšanas par iestādes darbības tiesiskuma jautājumiem un vadītāja atbildību.

Vadītājai ir izpratne par izglītības attīstības, izglītības kvalitātes, politikas mērķiem un sasniedzamajiem rezultātiem. Sadarbībā ar dibinātāju ir definēti vadītājas profesionālās darbības mērķi: (i) pilnveidot vadības komandas profesionālās zināšanas un prasmes personālvadības, līderības un iestādes kā mācīšanās organizācijas vadīšanas jautājumos; (ii) īstenot datos balstītu iestādes darba plānošanas, izglītības kvalitātes izvērtēšanas un attīstības plānošanas procesu, iesaistot visas mērķgrupas; (iii) pilnveidot sadarbību ar vecākiem, sadarbības partneriem, vietējās kopienas un Madonas novada pašvaldības institūcijām.

Dažādās mērķgrupās paustā informācija liecina, ka vadītāja un vadītājas vietniece, mācību procesa kvalitātes izvērtēšanas nolūkos apmeklē un vēro pedagogu rotaļnodarbības visa mācību gada garumā, tādejādi iegūstot informāciju un datus par īstenoto izglītības programmu un arī pedagogu darba kvalitāti.

Vadītāja prot sniegt profesionālu un uz izaugsmi vērstu atgriezenisko saiti saviem pedagogiem, piemēram, modelējot vēlamo vai nevēlamo rīcību, redzējumu, emocijas u.tml. Sniedzot atgriezenisko saiti, vadītāja pēc iespējas ņem vērā arī pedagoga personības iezīmes. Sarunās ar ekspertu komisiju vadītāja pieņem gan pozitīvu, gan uz izaugsmi un ieteikumiem vērstu atgriezenisko saiti, spēj profesionāli iesaistīties sarunā un prasmīgi argumentēt savu profesionālo darbību.

Sarunas norāda, ka izglītības iestādes vadītāja spēj komunicēt par pedagoģijas, skolvadības un izglītības iestādei aktuāliem jautājumiem. Vadītāja rūpējas par darbinieku labbūtību un apmierinātību ar darba vidi, nodrošinātību ar resursiem, saglabā un attīsta iestādes tradīcijas. Akreditācijas ekspertu komisija guva apliecinājumu, ka dati par iestādes personāla labbūtību netiek iegūti, galvenokārt informācija tiek iegūta no individuālām sarunām ar iestādes personālu.

Vadītājai ir zināšanas un prasmes komunikācijas jautājumos. Vadītājai ir izpratne un prasme pielietot praksē metodes, kas nodrošina veiksmīgu izglītības iestādes vadību, kā arī vēlme un redzējums, kā papildināt savas zināšanas, kādas prasmes vēl būtu jāattīsta. Vadītājas zināšanas par tiesiskumu un personāla pārvaldības stratēģijām ļauj sasniegt labus darba rezultātus, ko apliecina izglītības iestādes attīstība un paveiktais, kopš vadītājas stāšanās amatā. Vadītāja pati ir gatava mācīties, atvērta pārmaiņām, iedvesmojot kolektīvu augt un sasniegt mērķus.

Iestādes vadītāja ir amatā neilgu laiku, tomēr jau ir ieviesti efektīvi un stabili procesi veiksmīgam iestādes darbam un attīstībai, kuru pamatā galvenokārt ir vadības darba stils un sadarbības veicināšana, iekšējās kārtības noteikumu un sistēmu izstrādē un konkretizēšanā ieguldītais darbs. Vadības komanda ir izveidojusies nesen, bet ir vērojama efektīva tās darbība, savstarpējs atbalsts, kolektīva apmierinātība ar vadības darbu.

**Kvalitātes vērtējuma līmenis** **“ļoti labi”.**

**4.3. Elements “Atbalsts un sadarbība”**

Izglītības iestādes vadītājai ir veiksmīga sadarbība ar dibinātāju, saskaņojot izglītības iestādes attīstības stratēģiju, darba prioritātes, nodrošinot kvalitatīvas un iekļaujošas izglītības pieejamību Lubānā un tuvākajā apkārtnē. Sadarbībā ar dibinātāju ir definēti iestādes vadītājas profesionālās darbības un iestādes izglītības kvalitātes mērķi. Atbalstot iestādes vadības un vecāku iniciatīvu, dibinātājs ir realizējis ceļazīmes “Uzmanību bērni” izvietošanu pie iestādes, izveidoti gājēju vārtiņi, tiek plānoti iestādes ēkas un teritorijas labiekārtošanas un veļas mājas rekonstrukcijas projekti.

Vadītāja veicina sadarbību ar nozares organizācijām, aktīvi piedalās Madonas novada izglītības iestāžu pieredzes apmaiņas pasākumos, meistarklasēs, ir piedalījusies novada izglītības iestāžu pieredzes apmaiņas semināra “Domāt. Darīt. Dalīties” paneļdiskusijā “Skola visiem”, dalījusies ar iestādes pieredzi par vērtēšanas snieguma līmeņu aprakstiem, Lubānas vidusskolā - par tēmu ,,Iekļaujošā izglītība”. Iestāde piedāvā pasākumus un aktivitātes sadarbības veicināšanai, izzinot labāko pieredzi un izvērtējot iespējas to ieviest savā iestādē. Ir izveidota pozitīva un veiksmīga sadarbība ar Lubānas vidusskolu, Degumnieku pamatskolu, nodrošinot izglītības pēctecību, iegūstot datus par absolventu sekmēm, nodrošinot skolas pārstāvju dalību vecāku kopsapulcēs. Iestādē regulāri tiek nodrošinātas prakses vietas Daugavpils Universitātes un Latvijas Universitātes pedagoģijas studentiem.

Iestāde īsteno mērķtiecīgu un plašu sadarbību ar vietējo kopienu un dažādām organizācijām, sasaistot to ar izglītības saturu, mācību un audzināšanas procesu, veicinot pilsonisko un patriotisko audzināšanu, pārstāvot izglītības iestādi kopienas īstenotajās aktivitātēs, veselības veicināšanas un kultūras pasākumos, nepieciešamības gadījumā sadarbībā risina gan ar iestādes darbu, gan ar izglītojamo vajadzībām saistītus jautājumus, piemēram, piedāvājot izglītojamajiem un ģimenēm sociālajā dienestā pieejamos pakalpojumus. Veiksmīga sadarbība ir izveidojusies ar Lubānas sociālo dienestu, sociālās aprūpes centru, kultūras namu, bibliotēku, tūrisma un kultūrvēsturiskā mantojuma centru, multifunkcionālo centru, Madonas novada pašvaldības policiju, zemessargiem, Degumnieku kultūras namu, pensionāru biedrību “Cerība”, biedrību “Aborieši”. Ir īstenots eTwinning projekts “Veselīgs našķis”, sadarbojoties ar Dzelzavas pirmsskolas izglītības iestādi “Rūķis” un Degumnieku pamatskolas pirmsskolas grupu, īstenota dalība Latvijas valsts mežu Kalsnavas arborētuma rīkotajā vides izziņas programmā “Egle svin”, nodrošināta projekta “Stop 4-7” īstenošana. Iestāde piedalās “Zaļās jostas” aktivitātēs, programmā “Cūkmena detektīvi”, organizē regulāras mācību ekskursijas tuvākajā apkārtnē. Tiek nodrošināta iestādes aktualitāšu regulāra atspoguļošana Lubānas apvienības notikumu apskatā ,,Lubānas Vārds”.

Vadītāja pakāpeniski veido izziņas un inovāciju organizācijas kultūru iestādē, ko raksturo kolektīva atvērtība pārmaiņām, izpratne par to nepieciešamību, pozitīvas emocijas un viedoklis par iestādi, tajā notiekošajiem procesiem. Iestādes kolektīvs novērtē vadītājas ieguldījumu personāla saliedēšanā, tradīciju turpināšanā. Iestādē tiek nodrošināta efektīva vadības komandas darbība, stiprinot kolektīva motivāciju, veicinot aktivitāti, pieredzes apmaiņu. Vadības komanda organizē pašvērtējuma sarunas ar pedagogiem, nodrošina savstarpēju mācīšanos un komanddarbu, veicina pedagogu digitālo prasmju pilnveidi, veidojot dokumentu un metodisko materiālu digitālo mapi, stiprina sadarbību starp grupu pedagogiem un atbalsta komandas speciālistiem, atbalsta pedagogu mācību inciatīvas, Montesori, Barboletas, ABA terapijas metožu apguvi un izmantošanu mācību procesā. Iestādē tiek sekmēts darbs ar talantīgajiem bērniem, uzsākta talantīgo bērnu apzināšana, izmantojot talanta identificēšanas indikatorus, izglītojamie tiek motivēti iejusties skolotāja lomā, piedalīties talantu pēcpusdienās.

Vadītāja nodrošina un veicina izglītojamo vecāku regulāru iesaisti izglītības iestādes darbībā, atbalsta vecāku iniciatīvas. Īstenojot vienu no iestādes attīstības plāna prioritātēm “Pedagogu un vecāku sadarbība, sekmējot izglītojamo pilsonisko līdzdalību, attīstot piederības sajūtu vietējai kopienai un Latvijas valstij”, vecākiem ir iespēja iesaistīties dažādās aktivitātēs un pasākumos, piedalīties iestādes izglītojošo resursu papildināšanā, piemēram, veidojot ģimeņu radošo darbu izstādes, prezentācijas par ģimenes tradīcijām, hobijiem, piedaloties mācību procesā ar stāstiem par savu profesiju, atvērto durvju dienās, kopīgos svētkos, pārgājienos, ekskursijās, talkās, labdarības projektos. Ģimenes tiek iesaistītas lasītveicināšanas pasākumos, piemēram, lasīšanas spēlē “Bingo”, dzejas rītos. Izglītojamo vecāki tiek aptaujāti par izglītojamo drošību un labbūtību iestādē. Vecākiem ir iespēja vērsties ar ierosinājumiem gan pie pedagogiem, gan pie iestādes vadības, sekot līdzi iestādes aktualitātēm un mācību procesam iestādes sociālo tīklu kontā un skolvadības sistēmā E – klase.

Izglītības iestādē darbojas Iestādes padome. Padomē darbojas pārstāvji no katras grupas, pedagogi un dibinātāja pārstāvis – Lubānas apvienības pārvaldes vadītājs. Iestādes padome iesaistās izglītības iestādes darbā, vada kopīgus izglītojošus pasākumus ģimenēm un iestādes darbiniekiem, piemēram, popularizējot ekoloģisku dzīvesveidu, organizējot Skolotāju dienu, ģimeņu izbraukumus uz Rēzekni, Jēkabpili. Atbalstot vecāku iniciatīvas, paplašināts interešu izglītības piedāvājums iestādē, 4 – 5 gadus veciem bērniem tiek īstenotas angļu valodas nodarbības, bērni apmeklē baseinu Madonas pirmsskolas izglītības iestādē “Saulīte”.

**Kvalitātes vērtējuma līmenis** **“ļoti labi****”.**

**V. PROFESIONĀLĀS DARBĪBAS VĒRTĒŠANĀ IZMANTOTĀS METODES**

* 1. attālinātās intervijas un sarunas ar izglītības iestādes vadītāju, metodiķi, dibinātāja pārstāvjiem, pedagogiem, atbalsta personālu, izglītības iestādes padomi;
  2. 4 rotaļnodarbību (daļēja) vērošana (klātienē);
  3. izglītības iestādes apskate (klātienē) kopā ar iestādes vadītāju, metodiķi;
  4. dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem, Valsts izglītības informācijas sistēmā pieejamie dati, iekšējās kārtības noteikumi, izglītības iestādes veikto aptauju rezultāti);
  5. situāciju analīze par pedagoģijas un izglītības iestādes aktuālās darbības jautājumiem;
  6. tīmekļvietnes izpēte https://lubana.lv/index.php/lv/homepage-3/izglitiba/izglitiba-2/jaunumi-2.

**VI. IZGLĪTĪBAS IESTĀDES VADĪTĀJA PROFESIONĀLĀS DARBĪBAS**

**STIPRĀS PUSES**

|  |  |
| --- | --- |
| Elements | Stiprās puses |
| 4.1., 4.2., 4.3. | Iestādes vadītājas organizētie procesi visām mērķgrupām, lai veidotu vienotu izpratni par katra individuāli un visiem kopīgi sasniedzamajiem rezultātiem. |
| 4.1., 4.2. | Iestādes uzsāktais darbs pie atbalsta sniegšanas talantīgiem. |
| 4.3. | Veiksmīga sadarbība ar pagasta apvienību, vietējo kopienu, dažādām organizācijām un dienestiem. |

**VII. UZDEVUMI IZGLĪTĪBAS IESTĀDES VADĪTĀJA PROFESIONĀLĀS DARBĪBAS PILNVEIDEI**

|  |  |
| --- | --- |
| Elements | Uzdevumi |
| 4.1., 4.2., 4.3. | Izstrādājot izglītības iestādes attīstības plānu nākamajam periodam, pārskatīt un noteikt 1 – 3 prioritātes katru gadu.  *Informāciju par veiktajām darbībām iekļaut izglītības iestādes ikgadējā pašnovērtējuma ziņojumā līdz 2026.gada 1.novembrim.* |
| 4.1., 4.2. | Vienu reizi gadā iegūt datus par izglītības iestādes personāla labbūtības jautājumiem, mikroklimatu, fizisko un emocionālo vidi iestādē.  *Informāciju par veiktajām darbībām iekļaut ikgadējā izglītības iestādes pašnovērtējuma ziņojumā līdz 2025.gada 1.novembrim.* |
| 4.3. | Sadarbībā ar dibinātāju risināt jautājumu par pirmsskolas izglītības iestādes teritorijas pilnīgu norobežošanu, lai tajā nebūtu iespējams atrasties vai pārvietoties nepiederošām personām.  *Informāciju par veiktajām darbībām iekļaut izglītības iestādes ikgadējā pašnovērtējuma ziņojumā līdz 2030.gada 1.novembrim.* |

Pielikumā:

1. Elementu un rezultatīvo rādītāju novērtējums uz 2 lpp.
2. Īstenotās izglītības programmas uz 1 lpp.

Akreditācijas ekspertu komisijas vadītāja Ilona Eiduka

Datums skatāms laika zīmogā